གེ་སར་ཕྱག་རྗེས་ཀྱི་སྟེང་ངོས་ཉ་འགྱུ་དེའུ་འགྲམ་ན་རྡོ་ཞིག་ལ་ཞབས་རྗེས་ངོ་མཚར་ཅན་ཞིག་བཞུགས་ཀྱང་རྒྱུས་ཡོད་མིན་པས་མི་མཇལ།དེ་ཡི་སྟེང་ཕྱོགས་རླུང་སྒང་གདོང་ན་ཕ་བང་ཞིག་ལ་གེ་སར་གྱི་ཞབས་རྗེས་དང་།རྟ་རྐྱང་ལུའི་ཞབས་རྗེས་ཟེར་ས་ན་ལྷ་རྟ་རྐྱང་རྒོད་འཕེར་པོའི་རྨིག་རྗེས་ཟབ་པ་ཁྲུ་ཙམ་ཞིག་བཞུགས།གེ་སར་ཆིབས་སྒ་རང་བྱོན་གྱི་གཡས་ཕྱོགས་བྲག་དམར་གདོང་ཞབས་སུ་གེ་སར་གྱི་ཞབས་རྗེས་དང་།དེའི་ཉེ་འགྲམ་དུ་དམ་ཅན་ར་རྗེས་ཟེར་བའི་ར་ཡི་རྨིག་རྗེས་མང་པོ་ཡོད།དེ་ཡི་གཡས་ངོས་སྟེང་ཕྱོགས་སུ་བརྟན་མའི་ནང་ཚན་ཁྲ་ཆུ་ཟེར་བའི་གཞི་བདག་སྨན་བཙུན་སྤུན་གསུམ་གྱི་རི་བོ་ཡོད།རི་འདི་ལས་འཛམ་གླིང་ན་དཀོན་པའི་སྨན་རིགས་མང་པོ་སྐྱེ་བས།སྡེ་དགེ་གྲྭ་མང་ལྷ་རྗེ་འཇམ་དབྱངས་བཟང་པོས་རི་འདིའི་མིང་ལ་སྨན་བུམ་ལ་ཞེས་བཏགས་དགོས་གསུངས།ན་ཅོག་སྟེང་གི་གཡོན་ངོས་ལུང་འཇུ་ན་གེ་སར་གྱི་གསོལ་ཆང་ལེན་ས་ཟེར་བའི་ཆུ་ཕྱར་ཁང་བརྩེགས་ལྔ་བཅུ་ཙམ་ཡོད།དུས་ཕྱིས་འདི་ཡི་བྲག་སྐེད་ནས་ནང་ཆེན་རྒྱལ་མཚན་ཞུ་བའི་གཅོད་ཀྱི་གྲུབ་ཐོབ་ཞིག་དེར་ཕྱོགས་ཀྱི་གཞི་བདག་རྣམས་ཀྱིས་ཆང་འདྲེན་ཞུས་པར་རྫུ་འཕྲུལ་གྱིས་བྱོན་ནས་ར་རོ་བའི་རྣམ་པས་ཕྱིར་ཕེབས་སྐད་འདུག།ཆུ་ཕྱར་དེ་ཡི་ཕུག་ན་ཛམ་ནག་རང་བྱོན་ཟེར་བའི་བྲག་འབུར་སྦྲ་ཙམ་ཞིག་དང་།དེའི་ཉེ་འདབས་སུ་ཛམྦྷ་ལའི་ཕྱག་གི་ནེའུ་ལེས་སྐྱུགས་པའི་ནོར་བུ་ཟེར་བ་སོགས་ཡོད་ཀྱང་རྒྱུས་ཡོད་མིན་པས་མི་ཤེས།ཆུ་ཕྱར་གྱྀ་གཡོན་ཕྱོགས་སྲིབ་རིའི་ནགས་ནང་ན་འབྲུག་མོའི་སྐྲ་སྐུད་ཟེར་བའི་ཆབ་རོམ་ཟླ་བ་དྲུག་པའི་མགོ་བར་ཡོད་འདུག།ན་ཅོག་སྟེང་གི་མདུན་ངོས་ན་གླང་ཆེན་ས་ལ་རབ་བརྟན་ལ་ནོར་བུ་བཀལ་ནས་སར་ཉལ་བ་ལྟ་བུའི་ནགས་རི་ནོར་བུ་མ་དང་།ནགས་རི་ནོར་ཆུང་མ་ཞེས་འབོད་པ་གཉིས་ནས་སྔོན་སྡེ་དགེ་ཀུན་དགའ་ཕྲིན་ལས་རྒྱ་མཚོས་བསྟན་འགྱུར་གྱི་སྤར་ཤིང་བཏུས་པ་དང་།ཕྱིས་རིན་ཆེན་གཏེར་མཛོད་ཆེན་པོའི་སྤར་ཤིང་ཡང་འདི་ནས་བཏུས་ཡིན་འདུག།ཡུལ་འདིར་རྟ་ནོར་ལོངས་སྤྱོད་ཀྱི་འཕེལ་ཁ་དར་བའང་་ནག་ཆུ་བརྡུང་བྱས་ན་མར་ཁུ་ཐང་གསུམ་བབ་ཅེས་གྲགས་པ་ལྟར་་བྷ་ལའི་ཆུ་ཕྱར་དང་།རི་ནོར་བུ་མ་འདི་གཉིས་ཀྱི་རྟེན་འབྲེལ་གྱིས་ཡིན་པར་གསུངས།ནགས་རི་དེ་ཡི་འདབས་སུམ་མདོ་ཟམ་འོག་ན་ཆུ་རྡོ་ཞིག་ལ་ལྷ་རྟ་རྐྱང་ལུའི་ཞབས་རྗེས་ཤིག་དང་།དེ་ཡི་མར་ཚད་ཆུ་དྲོན་ཚ་ཆུའི་ནང་གི་བྲག་ལ་ལྷ་རྟ་རྐྱང་ལུའི་རྨིག་རྗེས་ཟབ་པ་ཞིག་བཞུགས་ཤིང་།ཆུ་དྲོན་འདི་ཉིད་གླིང་གི་མོ་སྨན་རྣམས་ཀྱིས་སྐུ་ཁྲུས་གསོལ་ས་ཡིན།འདིའི་གཡོན་འགྲམ་ན་སངས་རྒྱས་སྨན་ལྷའི་གནས་ཆུ་བྱིན་ལྡན་གྱི་རང་བྱུང་ཆུ་ཕྱར་ཞིག་བཞུགས་ཤིང་།འདི་ཉིད་སྔར་དུས་གླིང་གི་དཔའ་ཐུལ་རྣམས་ཀྱི་ཆུ་ཕྱར་བྱེད་ས་ཡིན་ཞེས་ཟེར།མཁྱེན་བརྩེ་ཆོས་ཀྱི་བློ་གྲོས་འདིར་ཕེབས་སྐབས་ཆུ་ཕྱར་གྱི་གཡས་ངོས་བྲག་དེའུའི་སྐེད་ནས་སྨན་ཨ་རུ་ར་ལོ་མ་ཟིལ་པ་དང་བཅས་པ་ཁྱོར་བ་གང་བཞེས་ནས་བྱོན་པ་དང་།ཆུ་ཕྱར་འདི་ལས་དུས་རྒྱུན་ཁྲུས་བྱས་ན་དགེ་སློང་བརྒྱ་དང་།སྐར་མ་རྀ་ཤི་འཆར་དུས་ཁྲུས་བྱས་ན་དགེ་སློང་བརྒྱད་བརྒྱས་ཁྲུས་བྱས་པའི་བྱིན་རླབས་ཡོད་ཅེས་གསུངས།ལྷ་ཆུ་ཁ་པའི་ལུང་པའི་ཕུ་གནས་ཆེན་འབུར་མོའི་ཉེ་འདབས་ན།ལེ་དགོན་ཁྲོད་ཅེས་པའི་བྲག་རི་ཁང་བརྩེགས་བརྒྱ་ཕྲག་མང་པོ་ཡོད་པའི་འགྲམ་ན་ལེ་བླ་མ་ཁྱི་ཐུལ་ཅན་གྱི་སྒྲུབ་ཕུག་ཤིན་ཏུ་ཆེ་བ་དང་།བྲག་རིའི་སྐེད་མི་ཡི་རྒྱུ་འགྲུལ་མེད་ས་ལ་རྡོ་ཆུང་མང་པོས་བརྩེགས་པའི་བསང་ཁྲི་ངོ་མཚར་ཅན་མཇལ་རྒྱུ་ཡོད།གྲུབ་ཐོབ་དེ་ཉིད་ཕྱི་དྲོ་ཉི་མ་གྲིབ་དུས་ཆུ་ཕ་རིའི་ཉིན་ཁ་སྐྱ་ཆེན་གདོང་ལ་འཕུར་ནས་ཉི་གཟིགས་མཛད་པ་དང་།དགོང་ཁར་སྒྲུབ་ཕུག་ནང་ཚུར་འཕུར་མཛད་པ་སོགས་ཀྱི་རྣམ་ཐར་ངོ་མཚར་ཅན་མངའ།དེང་སང་ཡང་དེ་ནས་ལེ་བླ་མའི་གཏོར་མ་བཏང་སྣོད་རེད་ཟེར་བའི་ས་གྱོའི་དུམ་བུ་མང་པོ་རྙེད་རྒྱུ་ཡོད་འདུག།གྲུབ་ཐོབ་དེ་ནི་གླིང་གེ་སར་གྱི་དུས་ཙམ་ན་ཡིན་འདྲ་ཞེས་ཐང་བླ་ཚེ་དབང་གིས་གསུངས།གཞན་ཡང་སྐམ་ཐོག་རྔད་སྒོ་ཕར་རིའི་བྲག་ལ་བདུད་ཅིག་གནས་པ་གེ་སར་གྱིས་རལ་གྲི་བཏབ་པ་ལན་མེད་ཀྱི་ངར་ལ་དྲངས་ནས་དབུ་ཆུ་ཁ་ལ་འགྲིལ་བ་དང་།རྔད་རོང་འགག་གི་ཆུ་ཕ་རིའི་བྲག་དམར་གྱི་ངོས་མཐོ་ས་ན་གེ་སར་གྱི་གཞུ་ཟེར་བ་སོགས་ཡོད།གནས་མཆོག་སེང་ཆེན་གནམ་བྲག་གི་བསྐོར་ལམ་ནང་དུ་རྡོ་ཞིག་ལ་གེ་སར་གྱིས་གསང་རྡོར་བསྣུན་རྗེས་དང་།གཞན་ཡང་འབྲུག་མོའི་ཐག་ཁང་དང་།གེ་སར་གྱི་ཆིབས་སྒ་རང་བྱོན་ཟེར་བ་སོགས་ཡོད།